Fil-Jum Internazzjonali dwar id-drittijiet tal-bniedem, il-gvern ippubblika white paper li fiha qed jipproponi t-twaqqif ta’ struttura ġdida biex tħares u ssaħħaħ l-ugwaljanza u d-drittijiet tal-bniedem. L-istruttura se tkun magħrufa bħala l-Kummissjoni għad-Drittijiet tal-Bniedem u l-Ugwaljanza u se topera indipendentament mill-gvern. Il-kummissjoni se tieħu post dik eżistenti għall-promozzjoni tal-ugwaljanza u se jkollha kompetenzi akbar. Il-gvern qed jipproponi li l-Kummissjoni għad-Drittijiet tal-Bniedem u l-Ugwaljanza se jkollha żewġ setgħat: dik li tinvestiga rapporti dwar allegazzjonijiet ta’ aġir diskriminatorju kontra persuna abbażi tal-identita, orjentazzjoni sesswali jew razza; u li tħejji rapporti konsultattivi. Fit-tnedija tal-white paper dwar il-kummissjoni, il-Ministru għad-Djalogu Soċjali u l-Libertajiet Ċivili Helena Dalli qalet li l-kummissjoni se tkun konformi mal-Prinċipji ta’ Pariġi biex il-qafas leġislattiv ikun mfassal skont kriterji stabbiliti internazzjonalment kif rakkomandat min-Nazzjonijiet Magħquda. Il-kummissjoni se topera indipendentament mill-gvern u tirrapporta direttament lill-parlament. Intqal li b’hekk tkun qed titwettaq rakkomandazzjoni li saret mill-uffiċju tal-Ombudsman għaxar snin ilu. “Il-kummissjoni se tkun indipendenti mill-gvern, fil-fatt din il-kummissjoni se taqa’ direttament taħt il-parlament . . . hemmhekk irridu nagħtu is-sinjal li rridu insaħħu d-drittijiet tal-bniedem . . . rridu insaħħu l-ugwaljanza . . . . għaliex jinbidel kemm jinbidel il-gvern…. inti se jkollok din il-kummissjoni li qeda taħt il-parlament se se tkun qed tissalvagwardja persuni li jgħixu f’dan il-pajjiż,” qalet il-Minsitru Dalli. Il-whitepaper tinstab fuq l-internet, bil-konsultazzjoni pubblika se tibqa’ għaddejja sa Frar tas-sena d-dieħla.